১৯৪৫ সালে দ্বিতীয় বিশ্বযুদ্ধশেষে বিশ্বময় শান্তির সুবাতাস বইতে শুরু করলে তার কিছুটা ছোঁয়া ক্ল্যারার জীবনেও এসেছিলো। এই সময় স্বামী মোরলে স্থায়ীভাবে বদলী হয়ে আসেন টরন্টো আবহাওয়া অফিসে। ক্ল্যারাও চলে আসেন স্বামীর কাছে এবং এই একই বছরেই প্রথম ছেলে স্টিফেনের জন্ম হয়। কিন্তু ক্ল্যারার কাজ থেমে থাকেনি। ছুটে বেরিয়েছেন টরন্টো-লন্ডন-টরন্টো। কখনো লাইব্রেরিতে, কখনো ওয়েস্টার্ন ইউনিভার্সিটির অধীনে টিচার্স ট্রেনিং প্রজেক্টে শিক্ষকতা কিংবা অন্যের বাড়িতে ক্লিনিং এর কাজ। সামারের সময় টরন্টোতে স্বামীর কাছে আসলে তখন বিভিন্ন সামার স্কুলে শিক্ষকতা করেছেন। ইংরেজ সাহিত্যিক ভার্জিনিয়া উলফের (১৮৮২-১৯৪১)মতো, ব্যক্তিগতভাবে, নারীর অর্থনৈতিক স্বাধীনতার ওপর তিনি অসাধারণ গুরুত্ব দিতেন। তাই তিনি পড়াশোনার ফাঁকে সময় ও সুযোগ পেলেই কাজ করেছেন – যে কোনো কাজ। ১৯৫০ সালে ছেলে স্টিফেন কিন্ডারগার্টেনে ভর্তি হলে তিনি টরন্টো বিশ্ববিদ্যালয়ে আবেদন করেন ক্যানাডীয় সাহিত্যে পিএইচডি কোর্সে ভর্তির জন্যে। দুর্ভাগ্যের বিষয়, বিবাহিতা হওয়ার কারণে তাঁর আবেদন পত্র বাতিল করা হয় এবং লিখিতভাবে একজন মেয়ে হয়ে এই ধরনের কাজে এগিয়ে আসার জন্যে তাঁকে লজ্জ্বা দেয়া হয়। কিন্তু তিনি কখনো থেমে থাকেননি। মার্গারেট অ্যাটউডের (জন্ম. ১৯৩৯) মতো জেদি না হলেও ঠাণ্ডা মাথায় ক্যারিয়ারের পরিকল্পনা নিয়ে তিনি এগিয়ে যান। ১৯৫১ সালে দ্বিতীয় সন্তান জন ডেবিডের জন্ম হয়। জন স্কুলে ভর্তি হলে দীর্ঘ সাত বছর পর ১৯৫৭ সালে ক্ল্যারা আবার পিএইচডি কোর্সে আবেদন করেন টরন্টো বিশ্ববিদ্যালয়ের ইংরেজি বিভাগে। এইবার তিনি অনুমতি পান এবং আন্তর্জাতিকভাবে খ্যাত তাত্ত্বিক ইংরেজি সাহিত্যের অন্যতম দিকপাল নরথ্রপ ফ্রাই (১৯১২-১৯৯১)সুপারভাইজার হিসেবে তাঁকে সর্বতোভাবে সহায়তা করেন। তিনি গবেষণা করেন আন্না ব্রাউনেল জ্যামিসনকে নিয়ে। আন্না জন্মগতভাবে আইরিশ হলেও প্রতিষ্ঠিত ইংল্যান্ডে। স্বামীর চাকরির সুবাদে ভ্রমন করেন ক্যানাডা। পর্যটকের জীবনকালে দেখা ক্যানাডাকে নিয়ে আন্নার দর্শন প্রকাশিত হয়েছে তার ভ্রমন কাহিনিতে। ফ্রাইয়ের তত্বাবধানে ক্ল্যারা থমাস পিএইচডি সম্পন্ন করেন ১৯৬২ সালে। ফ্রাইয়ের পরামর্শ অনুযায়ী আন্নার জীবন কাহিনি হিসেবে ক্ল্যারার ‘লাভ অ্যান্ড ওয়ার্ক এনাফ: দ্য লাইফ অব আন্না জ্যামিসন’ গ্রন্থটি প্রকাশিত হয় ১৯৬৭ সালে। এই গ্রন্থটিই তাঁকে ক্যানাডিয়ান লিটারেচার তথা ক্যানলিটের একজন চ্যাম্পিয়ন হিসেবে খ্যাতি এনে দেয়।